《鲁王登泰山奉令旨作》
明代·释宗泐

宫漏声沉天欲晓，严车整队东郊道。泰岳巍然境内山，暇日登临散襟抱。

初闻鼓吹入深谷，倏见旌旗出林杪。扪萝不惮路崎岖，直欲高跻极飞鸟。

峻拔中霄日观峰，阊门白马明双瞳。下视沧溟一杯水，六鳌背负三神宫。

东封古来天子事，石壁千寻刻文字。吾王祇欲穷冥搜，䬃䬃冷风引飞骑。

上界群仙朝玉京，空中夜半天鸡鸣。阴崖凿开混沌窍，石髓饮来毛骨清。

乐不可极下山去，羽盖霓幢拥归路。奥域灵区非世间，回首苍茫隔烟雾。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。